**ELEMENTI, OBLICI I INDIKATORI VREDNOVANJA I OCJENJIVANJA U NASTAVI GEOGRAFIJE**

**DEFINICIJE POJMOVA:**

* **Vrednovanje** je sustavno prikupljanje podataka u procesu učenja i postignutoj razini kompetencija: znanjima, vještinama, sposobnostima, samostalnosti i odgovornosti prema radu, u skladu s unaprijed definiranim i prihvaćenim načinima, postupcima i elementima, a sastavnice su praćenje, provjeravanje i ocjenjivanje.
* **Praćenje** je sustavno uočavanje i bilježenje zapažanja o postignutoj razini kompetencija i postavljenim zadacima definiranim nacionalnim i predmetnim kurikulumom, nastavnim planom i programom te strukovnim i školskim kurikulumom.
* **Provjeravanje** podrazumijeva procjenu postignute razine kompetencija u nastavnome predmetu ili području i drugim oblicima rada u školi tijekom školske godine.
* **Ocjenjivanje** je pridavanje brojčane ili opisne vrijednosti rezultatima praćenja i provjeravanja učenikovog rada prema sastavnicama ocjenjivanja svakoga nastavnoga predmeta.

**ELEMENTI OCJENJIVANJA:**

**Geografska znanja** (rubrika 1) – usmeno i pisano ispitivanje učenika (samostalno izlaganje učenika, odgovaranje na postavljena učiteljeva pitanja, pisani radovi sa zadacima objektivnog ili esejskog tipa).

**Geografske vještine** (rubrika 2) – stupanj razvijenosti geografskih vještina (izrada, očitavanje i analiza različitih vrsta grafičkih priloga poput dijagrama, klimatskih dijagrama, fotografija, kartograma i sl.)

**Kartografska pismenost** (rubrika 3) – čitanje, razumijevanje i korištenje geografske karte na kartografskoj podlozi i na slijepoj karti.

**Kriteriji za pisane provjere znanja iz predmeta geografija**

0-50 % - nedovoljan

51-60% - dovoljan

61-75% - dobar

76-90% - vrlo dobar

91-100% - odličan

**INDIKATORI OCJENJIVANJA ZA SVE SASTAVNICE:**

**Indikatori ocjenjivanja za ocjenu odličan (5)**

* brzo, točno, opširno, logično i argumentirano odgovara na postavljena pitanja
* u potpunosti razumije nastavne sadržaje, proširuje ih vlastitim iskustvom i primjenjuje u životnim situacijama
* samostalno izvodi zaključke i uočava uzročno-posljedične veze, geografske pojave i procese
* posjeduje iznadprosječna znanja, sposobnosti i vještine
* točno i precizno uočava geografske sadržaje na geografskoj karti, izrazito uspješno analizira kartografske, grafičke i slikovne priloge te samostalno donosi zaključke
* izrazito uspješno koristi geografsku kartu u učionici i pri orijentaciji u prostoru na terenskoj nastavi

**Indikatori ocjenjivanja za ocjenu vrlo dobar (4)**

* sporije, ali točno, logično i uglavnom argumentirano odgovara na postavljena pitanja uz eventualno postavljanje potpitanja
* razumije nastavne sadržaje i uspješno primjenjuje stečena znanja
* uglavnom samostalno izvodi zaključke i razumije geografske pojmove i procese
* posjeduje i gotovo uvijek primjenjuje geografska znanja, sposobnosti i vještine
* točno uočava geografske sadržaje na geografskoj karti i uspješno analizira kartografske, grafičke i slikovne priloge te uglavnom samostalno donosi zaključke
* uspješno koristi geografsku kartu u učionici i pri orijentaciji u prostoru na terenskoj nastavi

**Indikatori ocjenjivanja za ocjenu dobar (3)**

* polagano i uglavnom točno odgovara na postavljena pitanja, uz pomoć učitelja
* uglavnom razumije nastavne sadržaje i djelomično primjenjuje stečena znanja
* uz pomoć učitelja izvodi zaključke i prosječno razumije geografske pojmove i procese
* ponekad je nespreman/na iskazati geografska znanja, sposobnosti i vještine
* djelomično uočava geografske sadržaje na geografskoj karti i nepotpuno analizira kartografske, grafičke i slikovne priloge te prosječno donosi zaključke
* koristi geografsku kartu u učionici uz pomoć učitelja i prosječno se orijentira u prostoru na terenskoj nastavi

**Indikatori ocjenjivanja za ocjenu dovoljan (2)**

* djelomično i površno odgovara na postavljena pitanja, uz pomoć učitelja
* ne razumije u potpunosti nastavne sadržaje i otežano primjenjuje stečena znanja
* uz znatnu pomoć učitelja na jednostavan način nabraja i reproducira osnovne geografske pojmove i procese
* ponekad ne pokazuje volju i želju za stjecanjem geografskih znanja, sposobnosti i vještina
* površno uočava geografske sadržaje na geografskoj karti i s pogreškama analizira kartografske, grafičke i slikovne priloge te ne može samostalno donositi zaključke
* koristi geografsku kartu u učionici uz pomoć učitelja i teško uočava geografske sadržaje, slabo se orijentira u prostoru na terenskoj nastavi

**Indikatori ocjenjivanja za ocjenu nedovoljan (1)**

* učenici koji ne zadovoljavaju niti minimum od ranije navedenih indikatora ocjenjuju se negativnom ocjenom i upućuju na dopunski rad